
Annie O’Neil

Fritt fall

Oversatt av Maja Langrusten


Kjære leser

Jeg skrev denne historien under nedstengningen i Storbritannia. Det var som om jeg tok en sårt tiltrengt ferie, og jeg kunne ikke vente med å sette meg ned foran tastaturet hver dag. Jeg var såpass heldig at bryllupsreisen min var på Hawaii. Det var fem år seinere enn vi opprinnelig hadde planlagt, men vi fikk dratt! Det var kun den andre gangen jeg dro dit siden jeg bodde der som barn. Faren min var i marinen, så vi bodde der i nesten to år. Det jeg husker best var da jeg svømte i havet, lekte i den jernrøde gjørmen under de hyppige regnskurene (det var ikke like kjekt å bli spylt ned med hageslangen av mamma før vi fikk lov til å komme inn igjen i huset, men … det var fremdeles gøy), og malte adresser på kokosnøtter som ble sendt med posten til fastlandet. Jeg håper du ble like revet med av Lulu og Zachs historie som jeg ble.

Som alltid ønsker jeg dere alt godt,

xx Annie O’


Til min hawaiiske helt 

«Hailanas er best – ferdig snakka!»

Lulu dro to fingre langs munnen, og gjorde deretter shaka-tegnet med hånden. Etter å ha nesten røket sammen over hvem som kjente til det beste «hemmelige» stedet lenger opp kysten for servering av hvitløksreker, fikk den beroligende gesten kollegaene hennes endelig til å bli stille.

Hawaiis utvalg av gatekjøkkenmat – ono grindz – var ofte temaet for diskusjoner når mannskapet ikke delte fortellinger om nylige redningsaksjoner de hadde utført eller faktisk var ute på oppdrag. Som riktig nok var stort sett hele tiden. Men nå var turistsesongen på hell og de hadde en ekstra klatt «daudtid», hvorpå samtalene vanligvis dreide seg om mat.

Lulu hadde fem storebrødre – alle født og oppvokst her på Oahu – så hvis det var noen som visste hvor de beste hvitløksrekene var å oppdrive, var det henne. Dessuten var hun fungerende mannskapssjef, og nå gikk det et varsel over hele øya på nødradioen. Perfekt tilberedte reker på en sky av nydelig dampet ris med en saftig snert av teriyakisaus måtte pent vente.

Hun pekte på nødradioen på benken. «Hør etter».

Stemmen på radioen knitret gjennom igjen.

«Familie på fire ute på Mokoli’i».

Den spøkefulle småpraten bråstoppet mens de lyttet til resten av rapporten. Mor og far. To små gutter. De hadde gått ut til Mokoli’i, en knøttliten øy knappe 500 meter fra kystlinja. Øya hadde et par havgrotter, to små, idylliske strender og, desto viktigere, ingen bosetning. Folk elsket å dra ut dit for en smakebit av «livet på en øde øy». Det var perfekt … såframt du visste når tidevannet kom.

Som en erfaren surfer trengte ikke Lulu å bli fortalt at de ikke ville klare å komme i land igjen uten båt. Hun kjente tidevannstabellen like godt som hun kjente menyen på den lokale burgersjappa. Og hun spiste ofte ute. Sola var i ferd med å gå ned, og siden tidevannet steg hurtig var det ikke et sekund å miste.

Lulu dro igjen glidelåsen på ryggsekken med førstehjelpsutstyr, og tok den på skulderen.

«Casey, kan du ta med deg fire livvester? To voksne, to barn.»

«Hvem vil vedde på at de er haoles?» sa Steward, helikopterpiloten, og noen ganger speedbåt-kaptein, idet han dro på seg refleksvesten til Oahu Søk- og redningstjeneste.

«Hva? Som deg, mener du, fastlandsboer?» ertet Casey, med hår og sminke ulastelig som alltid, idet hun tok på seg sin egen ryggsekk med førstehjelpsutstyr og ulte en imitasjon av hvordan det hawaiiske ordet for utlending ble uttalt.

Steward løftet hendene og stønnet. «Kom igjen, y’all! Jeg har bodd på øya i 40 år. Nå må jeg da være lokalbeboer.»

«Ikke hvis du fremdeles sier y’all», sa resten av teamet samstemt.

Steward ristet på hodet og mumlet noe om hvordan øyboerne satt fast i gamle vaner. Født og oppvokst i Texas hadde han forsøkt å sette en stopper for ertingen ved å insistere på at Hawaii var hans spirituelle hjem.

«Ta imot.» Lulu kastet nøklene til speedbåten bort til Stew. Det var en liten motvekt til den jevnlige ertingen han mottok. Fleipingen om at Du blir aldri en av oss måtte utlignes av en jevnbyrdig demonstrasjon av takknemlighet. Det var en viktig lærdom som det å være den yngste av seks søsken hadde lært henne. Det var vel og bra å vite at det var rom for forbedring – noe brødrene hennes jevnlig minnet henne på – men det var like viktig å minne noen på at de ble satt pris på.

Dette var noe hun fremdeles forsøkte å lære brødrene. Hun visste de var glade i henne. Selv om hun noen ganger måtte grave uhorvelig dypt ned under den vanvittige overbeskyttelsen deres for å finne kjærlighet og respekt – spesielt når det føltes klaustrofobisk og som om de aldri kom til å la henne ha et kjærlighetsliv. Men … samme det. Hvis en potensiell frier ikke våget å stå opp mot brødrene, da var hun ikke interessert.

Ikke at en kjæreste sto på dagsordenen. Å bevise ovenfor den nye sjefen deres, hvem han nå måtte være, at hun var best, var det. Og at hun burde fått jobben hans.

Da den forrige mannskapssjefen deres – en gretten, lat, sexist – pensjonerte seg et par uker tilbake og Lulu ble fungerende mannskapssjef, hadde hun gjort det til sitt personlige mål å sørge for at hver eneste av hennes mannskapsmedlemmer følte seg verdsatt.

De var et brokete og fargesprakende lite mannskap, og i løpet av de tre årene siden hun ble med på teamet, hadde hundrevis av liv blitt reddet takket være dem. I dag var den siste dagen hennes som fungerende mannskapssjef, og hun ville forsikre seg om at de alle visste hvor mye hun hadde satt pris på støtten deres.

Stew fanget nøklene og ga henne et takknemlig nikk. «Takk, peanøtt.»

«Det er sjefspeanøtt, mister.» Hun gliste og gestikulerte til de andre at de skulle følge henne til havna.

«Tiden er i ferd med å renne ut for det der.» Casey skar en grimase idet hun jogget opp ved siden av Lulu. «Hvordan takler du det? Forberedelsene til den nye sjefen?»

Lulu rynket på nesen. Ikke spesielt bra. Hun hadde lagt alle slags planer om hvordan alt skulle se så fantastisk bra ut at han øyeblikkelig ville se at hun burde fått jobben og deretter fly tilbake til hvor han nå enn kom fra. Men … tid. Det var aldri nok av det. Spesielt når alternativene hennes sto mellom å redde folk og papirarbeid. Å spise eller papirarbeid. Eller surfing eller papirarbeid.

Hun ville ha jobben, men i hennes mer oppriktige, private øyeblikk hadde hun sine tvil. Seniorstillingen var hovedsakelig en skrivebordsjobb, og det var egentlig ikke hennes greie. Hvis det derimot fulgte en personlig assistent med jobben, hvis eneste ansvar var å fylle ut den uendelige strømmen med skjemaer, slik at hun kunne dra ut på alle redningsoppdragene i stedet …

Å ha bare en jobb i stedet for de to hun sjonglerte nå, ville være fint. Skjønt jobben som ambulansemedarbeider gikk faktisk hånd i hånd med jobben innen søk og redning. Med den omfattende treningen som fulgte hver jobb, visste hun at hun hadde et overtak når det kom til å ta kritiske avgjørelser om liv og død, og valget om overtid over det sosiale betød at sparekontoen var i ferd med å nå det magiske beløpet hun trengte til depositumet på drømmehuset hun praktisk talt hadde flyttet inn i allerede.

Turtle Hideaway.

Den vesle eiendommen hun hadde lengtet etter i nesten to år nå, var et tradisjonelt hawaiisk strandhus, unnagjemt i en mirakuløst privat liten bukt. Å bo der betød tilgang til surfing, svømmeturer om morgenen blant havskilpaddene, en uvirkelig vakker utsikt over soloppgangen, og, som kirsebæret på toppen av en perfekt sundae iskrem, lå det på motsatt side av øya fra storebrødrene hennes.

Alle bortsett fra Laird, selvsagt, som var på Big Island for å studere de dyrebare vulkanene sine.

Foreldrene hadde begått en kjempetabbe ved å gi ham navn etter en surfer. Hun smilte ved tanken, men det falmet igjen før det rakk å feste seg.

Foreldrene hadde ikke levd lenge nok til å vite at han ble en respektert vulkanolog. De hadde ikke levd lenge nok til å vite hva som ble av noen av dem.

Radioen knitret igjen, og trakk henne tilbake til nåtiden.

«Kom igjen, folkens. Få motoren i vannet!»

Hun forsøkte å dytte den særegne fletten opp under Oahu Søk- og redningstjeneste-hjelmen. Hun ga opp og kunngjorde: «La oss dra og hente disse tullebukkene.»

«Du blir med?» Stewart lot som om han var overrasket.

Lulu nølte, vel vitende om at hennes oppgave var å bli igjen og bemanne radioen i HK. Men dette var den siste dagen hennes. En liten redning ville vel ikke skade?

Casey tittet på telefonen, og lagde en ups-lyd.

«Hva?»

«Utrykningen har også gått til TTH.»

Lulus lepper ble tynne. «Rivalen» deres – Team Trygt Hav. Ledet av ingen ringere enn broren hennes Makoa – aka Mak Attakk. Den ene mannen på øya som visste utmerket at hver eneste utrykning han tok, betød at han holdt søsteren ute av havet. Det var et av hans yndlingstidsfordriv. Og det var akkurat derfor de måtte skynde seg.

Femten minutter og en hårreisende båttur seinere, kom Lulu og teamet hennes opp ved siden av den vesle øya hvor familien sto trengt opp mot et klippestup og veivet vilt med armene mens faren holdt en av de små guttene i armene. De var livredde.

Enhver tanke på å sende opp et seiersbluss for å vise broren at de hadde ’vunnet’ løpet, forsvant. Denne familien trengte hjelp.

Lulu dro av seg arbeidsskjorta slik at hun kun hadde på seg den korte våtdrakten med lange ermer, og et par ankelhøye vadestøvler. Kråkebollene på disse kanter var beryktede.

Uten å vente på at båten stoppet helt, hoppet hun ut i det midjehøye vannet med ryggsekken, og vasset inn mot land mens tidevannet dyttet henne i ryggen og resten av mannskapet sikret båten på grunna.

«Vær så snill! Hjelp gutten vår!» ropte den tårevåte moren, og pekte på den mørkhårede vesle gutten faren holdt i armene. «Jamie tråkket på noe spisst og vi fikk det ikke ut. Han nektet å dra tilbake til øya, og så kom tidevannet … og …»

Den fortvilte kvinnen slapp ut et hikst av lettelse, og begynte å fortelle en høyst detaljert historie om hvordan dagen hadde begynt og hvordan de hadde endt opp her, mens Lulu fokuserte oppmerksomheten der den var nødvendig. På gutten.

En kjapp undersøkelse avslørte at ja, han hadde tråkket på piggene til en kråkebolle. De lange piggene stakk hardt, og det så ut som at Jamie ikke hadde tråkket på bare en, men flere av de piggete sjødyrene – med begge føttene. Ett enkelt stikksår var stort sett lett å fikse med en pinsett etter et godt fotbad, men et blikk på guttens bleke ansikt og på de svarte og blå stikksårene fortalte Lulu at han trolig ville trenge antibiotika.

«Hvor lenge har dere vært her ute?»

Mann og kone utvekslet et blikk. «Tre timer? Kanskje fire?»

Ektemannen ristet på hodet og sa han hadde lagt igjen armbåndsuret på hotellet fordi han ville nyte den siste feriedagen med familien uten å bekymre seg for tiden. «Jeg får ikke så mye tid med barna når vi er hjemme. Så vi skulle tilbringe hele dagen sammen, få litt ordentlig familietid.»

«Vel, du fikk sannelig såpass», sa Lulu, med de fyldige leppene smale som en strek. «Og med litt mer drama enn du forventet.»

Lulu fikk faren til å sette Jamie ned på den stadig svinnende stranda mens hun undersøkte føttene hans. «Gjør det vondt?» spurte hun.

Han nikket med tårer i øynene. Skjønt hun gjerne skulle ha gitt familien en skjennepreken for ikke å ha sjekket tidevannstabellen, følte hun med dem. De hadde gjort hva familier skulle gjøre – de holdt sammen.

«Si meg, Jamie, hvordan føles musklene dine? Sterke eller svake?» Hun flekset musklene før hun lot som om hun visnet hen i en komisk flopp. Som hun håpte han ville, smilte den vesle gutten og forsøkte å flekse musklene også. Okay, så han var litt svak. Men han hadde vært redd i et par timer og de stikkene gjorde vondt uten noen form lindring fra antibiotika eller kortisonkrem.

Hun holdt hånden nær føttene hans, men rørte ikke buen hvor konsentrasjonen av pigger var tettest. De var hovne og ja, de utstrålte litt varme. I det minste hadde ikke noen forsøkt å trekke ut piggene for hånd. De trengte en god bløtlegging i varmt vann og – et av morens kjerringråd – en solid skvett eddik.

Tanken på moren stakk henne i hjertet. Hun tvang seg selv til å forvandle smerten til stolthet.

Moren ville ha elsket at Lulu brukte hennes remedium. Elsket at datteren ikke hadde skygget unna karrieren hun alltid hadde ønsket, til tross for at begge foreldrene mistet livet i et lignende yrke.

Lulu holdt en temperaturmåler mot Jamies panne. «Hendene i været!» kommanderte hun spøkefullt.

Igjen forsøkte gutten å bli med på leken mens hun tok temperaturen hans. Den hadde gått opp en grad. Ingenting alvorlig, men noe å holde øye med. Kortisonkremen kunne vente litt. En antibiotikakur virket mer sannsynlig.

«Må han på sykehuset?» spurte guttens far. «Flyet vårt drar grytidlig i morgen, og hvis han trenger omfattende behandling, må jeg snakke med flyselskapet. Jeg hørte at en egentlig burde, du vet …» Faren senket stemmen « … urinere på skaden.»

Lulu rynket på nesen. «Det er bare en myte, heldigvis.»

«Selvsagt.» Han lo nervøst. «Jeg visste da det. Jeg fikk det bare bekreftet for kona mi.»

Kona sendte ham et irettesettende blikk.

«Hei, sjef!» ropte Casey fra båtsiden. «Trengs det en båre?»

Lulu vurderte det stadig stigende vannet. Hennes svært høye bror kunne ha båret gutten. Med en hånd. Alle brødrene kunne gjort det. Det var som å være i slekt med fem kopier av Jason Momoa eller The Rock. Tatoveringer … muskler i overflod … Og mer enn nok personlighet til å omkranse hele øygruppa.

De ertet Lulu konstant for den nette kroppsbygningen hennes og insisterte på at hun måtte være adoptert. Allerede fra tidlig alder ble hun kalt Mini-Menehune. Hun visste ikke hvor mange ganger hun hadde skreket at de skulle ta det tilbake, for med hennes 157 cm var hun mange ganger høyere enn øyas mytiske dverger. Dessuten hadde hun ikke magiske krefter. Om hun hadde hatt det, ville de vært de første som fikk vite det.

«En båre hadde vært flott», sa hun, og Casey begynte å klatre over ripa på båten med en.

De flyttet raskt Jamie over til båten, deretter broren Robbie og så foreldrene. En rask båttur til, så var de tilbake ved brygga til OSR. Det sto en mann de ikke kjente og ventet på dem med en rullestol.

Jo nærmere de kom, jo rettere i ryggen ble Lulu. Han stirret på dem uten å smile. Men det var ikke det som hadde pådratt seg oppmerksomheten hennes.

Han var dødsskjønn.

De rynkede brynene gjorde ham om mulig bare enda mer sexy.

Han var høy. Ikke like høy som brødrene hennes, men definitivt 180 og enda litt til. Atletisk … Den slanke varianten framfor brødrenes kroppsbygger-form. Utrolig blå øyne som lett kunne sette en jente i transe. Kinnbein som tryglet etter å bli berørt. Kastanjefarget hår … Ikke solbrun … Så en haole. En haole ikledd en OSR-jakke.

Et gufs av gru feide gjennom henne.

Den gretne kjekkasen var den nye sjefen.

Hun tvang på seg et smil og vinket. «Aloha!»

Æsj! Det hørtes pipete ut. Hun turte ikke å se på resten av mannskapet, for hun kunne føle at de stirret på henne med et uttrykk i øynene som sa Hva slags merkelig stemme var det der? Han løftet haken på den måten menn gjør når de velger handling framfor ord og svarte ikke – noe som var uhøflig. Øynene ble smale, som om han inspiserte henne for feil.

En merkelig trang etter å liste dem opp for ham grep henne. Hun var ikke i arbeidsuniform. De skulle ikke akseptert utrykningen. De skulle ha latt det være igjen noen i hovedkvarteret. De burde ha låst kontoret. Hun burde ha unnagjort tårnet av papirarbeid i skuffen.

Det var også mer personlige feil. Håret hennes var trolig fullstendig kaos. Hun valgte å følge magefølelsen framfor boka. Hun hatet erter. Kunne trolig spist mer grønnsaker. Og det var alltids rom for mer bruk av tanntråd.

Urk!

Burde … skulle … kunne …

De hadde reddet familien fra å drukne. Det var det som betød noe.

Så hun fortsatte å smile lystig og ventet på en respons på den muntre øy-hilsenen annet enn rynkede bryn.

De safirblå øynene vurderte henne, og glimtet deretter advarende idet øynene deres møttes. Hun nedkjempet en liten skjelving og gjorde den om til et skjødesløst skuldertrekk. Stirreduellen deres endret seg til noe annet. Noe som var like hett, men … annerledes. Som sommerfugler i magen. Den typen annerledes.

Hvilket var fullstendig uprofesjonelt.

Hun kunne ikke være tent på ham. Ikke tale om.

Ikke på en haole. Ikke på noen som var så brysk og manglet manerer. Og definitivt ikke på en sjef som enda hadde til gode å si hallo.

Ut fra hvordan den irriterende sensuelle munnen hans ble enda tynnere så det ut til at noen kunne trenge en liten leksjon i øy-hilsener.

Hun hoppet ned på brygga straks de la til, og gjorde lystig honnør. Kanskje han var tidligere militær, slik som deres forrige sjef.

Han gjorde ikke honnør tilbake.

Okay. Samme kunne det være. Hun aktet ikke å la hele den stoiske Jeg kan leke statue bedre enn deg-greia hans vippe henne av pinnen. I motsetning til den forrige sjefen, skulle denne mannen få vite at Lulu Kahale ikke lot seg pille på nesen.

«Aloha», sa hun igjen, og gjorde shaka-tegnet med hånden. «Lulu Kahale. Fungerende mannskapssjef til tjeneste.»

«Zack Murphy», sa han, uten å gjengjelde shaka-en. «Du er satt på benken. Jeg overtar herfra.»

Trykket i lufta var like spent som om Zach hadde presset på «utbrudd»-knappen for øyas vulkaner. Eller kanskje det var den tropiske varmen han aldri ville bli vant med. Uansett så var han ukomfortabel.

Helvete.

Han ville gjøre et inntrykk da han ankom redningsstasjonen. Et dårlig et derimot, det hadde ikke vært en del av planen. Og dette var så dårlig som det ble.

Før han i det hele tatt hadde møtt henne, hadde Lulu Kahale klart å krype under huden på ham. Og det krevde sitt. Nå som han hadde møtt henne, visste han at instinktene hans hadde rett.

Vakker. Stolt. Fylt av utemmet energi. Hun var en naturkraft. Mer orkan enn regnbue i dette øyeblikket. Selv ikke det knapt tilslørte hånfliret hennes tok glansen fra den slående skjønnheten. Det kunne være at det til og med forsterket den.

Beksvart hår som sikkert lignet et oljeflak når det lå spredt utover en pute. Funklende øyne som lignet smeltet gull. Lepper så fyldige og myke at et farlig bilde av hvordan de ville se ut hovne etter kyss, nesten blindet ham.

Han gned tomlene over øynene, omkoblet hjernen og tvang seg til å fokusere energien hun stjal fra ham tilbake på den forestående oppgaven.

Men selv da, mens han overtok gutten fra en av mannskapets armer og plasserte ham i rullestolen, ga Zach seg selv noen usynlige slag i ansiktet.

Foreldrene hans hadde advart ham. Hawaiere gjør ting annerledes. Og, desto viktigere: Ikke forvent at de følger samme boka som de gjorde i New York. 

Det hadde de fått rett i.

Redningsmannskap var ekstraordinære mennesker. De stupte villig med hodet først inn i situasjoner som de fleste mennesker var genetisk programmert til å flykte fra. Farlige situasjoner. Brann. Oversvømmelser. Over klippekanter. Hele det fordømte havet. De trengte ikke å behandles med silkehansker, men de fortjente definitivt respekt.

Den etosen hadde vært nøkkelen bak ledelsen av de brannmedisinske redningsteamene han hadde stått ved roret for i New York. Takknemlighet kombinert med ett krystallklart påbud: ingen tøying av reglene. Noensinne.

Og det var nettopp derfor ledelsen bak Oahu Søk- og redningstjeneste hadde tatt ham om bord. Ifølge ledelsen trengte teamet «litt mer stivelse i kragen».

De var ikke en del av Hawaiis kjente Team Trygt Hav. Dette mannskapet seilte litt mer … utenfor radaren. De tok alltid ting ett skritt lenger. De påtok seg redningene TTH ikke var trent for. Klatret inn i de dypeste ravinene for å finne igjen fotturister som gikk seg vill. Hoppet ut av helikoptre ned i et stormfullt hav for å finne igjen surfere tatt til havs av sterke strømmer. Kort sagt risikerte de liv og lemmer for å redde andres.

De nye sjefene hans, tilbake på fastlandet, hadde drillet en beskjed inn i ham idet de innvilget ham en tremåneders prøveperiode. En som kimte i ørene hans fra det øyeblikket han aksepterte jobben. Økonomisk støtte for Oahu Søk- og redningstjeneste ville kun fortsette hvis alt var strøkent. Og ut fra det han hadde sett så langt, var det så absolutt ikke tilfellet.

Han trengte denne jobben. Han trengte den like mye som han trengte at hjertet slo i brystet på ham. Hjertet som slo i sønnen hans. De var begge forslått og mørbankede, og de var avhengige av en ny start mer enn han noen gang kunne si med ord. Så, jo da …

Han hadde ankommet et tomt kontor med døren vidåpen og en overfylt skuff med uker gammelt papirarbeid. Da han vurderte det returnerende mannskapet med haukeblikk, halvparten i arbeidsklær, halvparten definitivt uten, hadde han sett rødt. Ikke bare satte de hans profesjonelle framtid i fare med denne slepphendte framgangsmåten. De risikerte også alles helse og trygghet. Og det var uakseptabelt.

Hvis dette offisielt hadde vært første dagen hans, da hadde han vært halvveis gjennom å gi dette kvinnfolket en skjennepreken allerede. Denne … Lulu.

Med et øyebryn løftet i en bydende bue, skiftet hun fra den ene hoften til den andre mens vanndråpene glitret på det høye snittet på våtdrakten der hofte møtte lår. Karamellfargede lår som definitivt burde vært skjult bak arbeidsklarerte surfeshorts eller våtdrakt i knelengde. Ikke denne … denne tettsittende, korte våtdrakten som fulgte kurvene hennes helt opp til det hjerteformede ansiktet.

De flammende ravfargede øynene blunket ikke mens hun holdt blikket på ham og trakk opp en leppepomade fra gudene visste hvor og dro den først langs overleppen og deretter underleppen, som om hun forberedte seg på kamp.

Han følte at de snakket til ham. Leppene hennes. Tryglet ham om å kysse bort forakten. Forvandle det til noe søtere.

Eller kanskje varmen endelig hadde gitt ham heteslag.

Han kastet en innbilt bøtte kaldt vann over hodet.

Han hadde trodd han var immun mot «dødelig vakker» etter at forholdet til kona hadde gått så galt, men nei. Denne kvinnens skjønnhet var noe helt annet. Naturlig. Energisk. Like glødende som lavaen som truet med å sette i gang en spektakulær forestilling på Big Island.

For å hindre at de uønskede følelsene ga et visuelt inntrykk, rettet Zach seg opp i hele sin fulle lengde og krysset armene over brystet i håp om å trekke Lulus oppmerksomhet tilbake til ansiktet hans.

«Hva vil det egentlig innebære at jeg er satt på benken?»

Lulu stirret ham rett i øynene. Han skremte henne åpenbart verken fysisk eller profesjonelt.

«Skal du sende meg til rommet mitt? Ingen stevnemøter på en måned? Ingen sjokolade fram til jul?»

Bak henne forsøkte en av mannskapet å gjøre en latter om til et host. Dette var Lulus folk, og han hadde omtrent fem sekunder på å unngå å bli permanent stemplet som skurken.

Zach flyttet på vekten, trollbundet av Lulus ravfargede øyne som blusset med kobberstreker av indignasjon. Han hadde definitivt gjort en feilvurdering. Hun var ikke fiendtlig – hun var stolt. Hun var ikke uansvarlig – hun sto permanent klar for kamp. Hun forsøkte ikke å få overtaket – hun forsøkte å henge fast ved en hardt tilkjempet plass på stigen.

Men hun holdt ikke hardt nok. Han var den nye sjefen, og dermed måtte det trekkes noen linjer i sanden.

«Pasienten er din prioritet for øyeblikket», sa han.

Det var en så god olivengren han klarte å strekke fram uten å innrømme nederlag.

«Å? Så du vil at jeg skal gjøre jobben min, altså?»

Lulu tok seg ikke bryet med å dobbeltsjekke. Hun signaliserte til teamet at de skulle fortsette med det de holdt på med – som riktignok var jobben deres. En blond kvinne og to andre menn, også ikledd neonoransje OSR-skjorter og surfeshorts hjalp resten av familien ut av båten, mens Lulu tok kommandoen over gutten i rullestolen.

Om hun mente å vise fram kurvene idet hun spankulerte av sted eller ikke, var vanskelig å si, men det var tilstrekkelig å si at hun hadde dem, og hun gned det inn.

Han kunne ikke noe for det. Han gliste. Lulu hadde tæl. Han måtte matche henne poeng for poeng, og deretter vinne et par ekstra hvis han skulle fortjene mannskapets respekt.

«Øh, bro?» Kapteinen på speedbåten klappet ham på skulderen. «Jeg regner med at du er nye sjefen?»

Zach nikket.

Mannen som het Stewart, presenterte en rask oversikt over nøkkekvalifikasjoner, og senket deretter stemmen mens han nikket mot Lulu, som nå forsvant inn i klinikken.

«Hun er all right – så gi henne litt albuerom, okay? Hun har tilbrakt hele livet med å overbevise fem brødre om at hun er like tøff som de er, så hun går ofte litt hardt ut i starten.»

Zach plystret. Jaså, fem storebrødre.

Det hadde vært nok av annen- og tredjegenerasjons brannmenn på stasjonen hans som henne. Som forsøkte å bevise at de var like gode eller bedre enn de som kom før dem. Helvete heller … Han var også litt sånn.

Uansett … Han ristet på hodet og fokuserte på problemet.

«Reglene er de samme for alle», sa Zach, nesten på autopilot.

Stewart lente seg bakover og lagde en lyd som nok en gang fikk Zach til å gi seg selv en usynlig smekk på munnen. Han gikk definitivt fra asken til ilden i dag.

Stewart kremtet og klødde seg på kinnet, mens han åpenbart forsøkte å finne ordene som ville trenge gjennom Zachs tjukke skalle. «Saken er … Lulu har helse og sikkerhet i blodet, skjønner du? Hun har levd og åndet for dette her hele livet, men har aldri mottatt ordentlig anerkjennelse for det. Slik som forrige sjefen … han pleide å «plassere Baby i et hjørne», hvis du skjønner hva jeg mener.»

Zach ristet på hodet.

«Du vet …» Stewart slo ut med hendene som om det var åpenbart. «Dirty Dancing?»

Et nytt glimt av vanndråpene som gled langs Lulus bare lår, blindet Zach et øyeblikk. «Niks», sa han.

«Film-referanser er ikke din greie?»

«Jeg foretrekker fakta framfor fiksjon» sa Zach, og visste at det ikke gjorde ham spesielt imøtekommende, og at Stewart kom til å rapportere tilbake til resten av mannskapet. Han holdt opp en hånd. «Jeg har litt jetlag, og jeg burde sikkert ikke ha bjeffet ordrer midt i en redningsoperasjon. Alle vil måtte ta tiden til hjelp for å bli vant med hverandre.»

«Ikke tenk på det, kamerat.» Stewart ga ham en vennskapelig klapp på skulderen som viste at mannens alder hadde ikke noe å si på styrken hans. «Vi har alle opplevd en dårlig start. Greia med Hawaii er …» Han stirret utover havet, og opp på sola og deretter tilbake på Zach. «Vi kommer alle hit i søken etter øyeblikkelig fullkommenhet, men greia med paradis er …»

Han åpnet øynene bredt som en invitasjon for Zach til å be ham avsløre Polynesias mysterier.

«Hva er greia med paradis?» spurte Zach, da han endelig forsto at Stewart ikke kom til å dele sin øy-visdom før han ble spurt.

«Du må fortjene det» sa Stewart mens han tappet siden på nesen. «Ho’oponopono.»

«En gang til?»

Stewart gjentok ordet, og forklarte. «Det er den hawaiiske praktiseringen av forsoning og tilgivelse. En måte å frigjøre deg fra negative tanker og følelser på. Å bygge en dør til lykke og oppfyllelse av drømmene dine.»

Det var som bare ….

Han kunne ikke tro at han, Zach «Regelrytter» Murphy, i det hele tatt vurderte det. Men kanskje var det et bedre alternativ å se reglene fra en annen side nå og da.

Tross alt hadde skilsmisseadvokatene anbefalt at han og sønnen ble i New York, men til slutt hadde han fulgt magefølelsen. Harrys spesielle behov kunne dekkes like godt på Hawaii som i New York, men hvis han skulle fortsette å jobbe, trengte de hjelp. Den typen man kun fikk fra familie.

Eksen hans, Christina, hadde alltid prioritert arbeidet sitt foran de to. Det hadde vært et av de første skårene i ekteskapet deres. Modellkarrieren betød at hun sjelden var i New York, så for å kunne vær nær familie – ordentlig familie – hadde han søkt på en ni-til-fem jobb, flyttet til Hawaii, og kjøpt et hus ikke så langt fra foreldrenes leilighet.

Han hadde sett hvor godt øylivet gjorde foreldrene, og håpte at det ville gjøre det samme for ham og sønnen. Den enkle sannheten var at foreldrene hans hadde flyttet til Hawaii fordi de hadde hatt det vondt. Så, ja. Om han likte det eller ei, trengte Zach litt ho’oponopono. Skikkelig og.

Stewart gjorde samme håndbevegelse som Lulu hadde gjort, og sa, «Alt i orden, sjef?»

«Absolutt», nikket Zach med et smil.

Han så ham gå ned bryggen og forsvinne inn på klinikken, hvor et latterbrøl ga scenen litt ekstra farge. Et bygg i knallrød plantasjestil … Hvit sand … Blå himmel … Fjell som var grønnere enn grønt strakk seg mot skyene i bakgrunnen …

Han bestemte seg for å bli der han var. Ta inn noe av atmosfæren. Det var her han skulle jobbe, tross alt. Og for å være helt ærlig var det flere høyt utdannede profesjonelle innen akuttmedisin der inne med gutten og familien hans som visste mer om å trå på kråkeboller enn han gjorde.

Det var ikke store behovet for å trekke ut kråkebollepigger i hjertet av Manhattan.

Det gikk ca. tjue minutter. Så dro familien, mens faren bar den vesle gutten med bandasjer rundt føttene, og den blonde kvinnen – Casey, hvis han husket korrekt – fulgte dem til bilen med en liten bunke papirer.

Han smilte motvillig. Okay. De sørget iallfall for å gi pasientene papirene de trengte til forsikringen og legene hjemme.

Før de gikk inn i bilen la Casey en ny blomsterkrans rundt guttens hals og ropte et hjertelig «Aloha!» idet de forlot parkeringen.

Zach lot sola varme ansiktet. Det var en varm dag, men ikke den typen «asfaltvarm» som på Manhattan. Luften var søt og salt. Brisen føltes som silke. Selv fuglene syntes å skru opp kvitringen et hakk her ute i tropene.

«Han gjorde hva?»

Zach rettet seg opp. Det var definitivt ikke lyden av fuglesang.

Han så seg rundt på parkeringsplassen. På stranden. Hovedkvarteret til redningstjenesten og – ah … der var hun. 157 cm med elektrisitet og gift, på vei rett mot ham uten så mye som et snev av et smil i ansiktet.

Zach stålsatte seg for det som måtte komme.

«Zach Murphy?» spurte Lulu i en lav, illevarslende tone.

«Ja?»

«Jeg har en høne å plukke med deg.»

Han mannet seg opp. Det var bedre at de ryddet opp i hva det nå enn var nå enn at det ble liggende og koke.

«Greit nok.» Han krysset avstanden mellom dem og holdt stemmen nøytral. «Hva er problemet?»

«Du kjøpte huset mitt.»

